Document ID: 31993D0016

ΑΠΟΦΑΣΗ ΤΟΥ ΣΥΜΒΟΥΛΙΟΥ της 21ης Δεκεμβρίου 1992 για την επέκταση της νομικής προστασίας των τοπογραφιών προϊόντων ημιαγωγών στα πρόσωπα από τις Ηνωμένες Πολιτείες της Αμερικής και από ορισμένα εδάφη
(93/16/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 87/54/ΕΟΚ του Συμβουλίου της 16ης Δεκεμβρίου 1986 σχετικά με τη νομική προστασία των τοπογραφιών προϊόντων ημιαγωγών (1), και ιδίως το άρθρο 3 παράγραφος 7,
την πρόταση της Επιτροπής,
Εκτιμώντας:
ότι το δικαίωμα νομικής προστασίας των τοπογραφιών προϊόντων ημιαγωγών στην Κοινότητα ισχύει για τα πρόσωπα στα οποία χορηγείται η προστασία σύμφωνα με το άρθρο 3 παράγραφοι 1 έως 5 της οδηγίας 87/54/ΕΟΚ-
ότι το δικαίωμα αυτό μπορεί να επεκταθεί, με απόφαση του Συμβουλίου, στα πρόσωπα τα οποία δεν δικαιούνται προστασίας βάσει των εν λόγω διατάξεων-
ότι η επέκταση της εν λόγω προστασίας πρέπει, κατά το δυνατόν, να αποφασίζεται για την Κοινότητα ως σύνολο-
ότι η εν λόγω προστασία είχε προηγουμένως επεκτεθεί σε ορισμένες χώρες και εδάφη, σε προσωρινή μόνο βάση, σύμφωνα με την απόφαση 90/511/ΕΟΚ (2), η οποία παύει να εφαρμόζεται την 31η Δεκεμβρίου 1992-
ότι η προστασία αυτή έχει επεκταθεί στις εταιρείες και άλλα νομικά πρόσωπα των Ηνωμένων Πολιτειών της Αμερικής, δεδομένου ότι, με την απόφαση 90/541/ΕΟΚ της Επιτροπής (3), διαπιστώθηκε ότι οι Ηνωμένες Πολιτείες πληρούν, έως τις 31 Δεκεμβρίου 1992, τον όρο της αμοιβαιότητας που ορίζεται στο άρθρο 1 παράγραφος 2 της απόφασης 90/511/ΕΟΚ-
ότι οι Ηνωμένες Πολιτείες έχουν κατάλληλη νομοθεσία και αναμένεται να συνεχίσουν να παρέχουν προστασία στις τοπογραφίες προϊόντων ημιαγωγών με βάση το εθνικό τους δίκαιο και να εξασφαλίζουν αυτή την προστασία στα πρόσωπα από τα κράτη μέλη της Κοινότητας, τα οποία απολαύουν του δικαιώματος προστασίας βάσει της οδηγίας 87/54/ΕΟΚ-
ότι πιθανολογείται ότι ορισμένα εδάφη που δεν έχουν ακόμη κατάλληλη νομοθεσία θα τη θεσπίσουν και θα επεκτείνουν την εφαρμογή της, το ταχύτερο δυνατόν, στα εν λόγω πρόσωπα από τα κράτη μέλη της Κοινότητας-
ότι όλα τα κράτη μέλη της Κοινότητας έχουν πλέον θεσπίσει, σε εθνικό επίπεδο, τα αναγκαία μέτρα για την εφαρμογή της οδηγίας 87/54/ΕΟΚ-
ότι πρέπει να συνεχιστεί η επέκταση της εν λόγω προστασίας στην περίπτωση των Ηνωμένων Πολιτειών της Αμερικής, για ένα μόνο έτος, έτσι ώστε να δοθούν τα απαραίτητα χρονικά περιθώρια για να ολοκληρωθεί η διαδικασία για την παροχή απεριόριστης αμοιβαίας προστασίας-
ότι πρέπει επίσης να συνεχιστεί η επέκταση της προστασίας αυτής, σε προσωρινή βάση, στα προαναφερθέντα εδάφη έτσι ώστε να τους δοθεί ο χρόνος για τη δημιουργία των συνθηκών που απαιτούνται για την παροχή απεριόριστης αμοιβαίας προστασίας-
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη επεκτείνουν τη νομική προστασία που προβλέπεται από την οδηγία 87/54/ΕΟΚ ως εξής:
α) τα φυσικά πρόσωπα που είναι υπήκοοι των Ηνωμένων Πολιτειών της Αμερικής ή ενός από τα εδάφη που αναφέρονται στο παράρτημα της παρούσας απόφασης ή τα οποία έχουν τη συνήθη διαμονή τους στην εν λόγω χώρα ή σε ένα από τα εδάφη αυτά, τυγχάνουν της ίδιας μεταχείρισης με τους υπηκόους κράτους μέλους-
β) οι εταιρείες και άλλα νομικά πρόσωπα των Ηνωμένων Πολιτειών της Αμερικής ή ενός από τα εδάφη, που περιλαμβάνονται στο παράρτημα της παρούσας απόφασης, που έχουν πραγματική και ουσιαστική βιομηχανική ή εμπορική εγκατάσταση στις Ηνωμένες Πολιτείες ή σε ένα από τα εδάφη αυτά, τυγχάνουν μεταχείρισης σαν να είχαν πραγματική και ουσιαστική βιομηχανική ή εμπορική εγκατάσταση στο έδαφος κράτους μέλους.
2. Η εφαρμογή της παραγράφου 1 στοιχείο β) προϋποθέτει ότι οι εταιρείες και άλλα νομικά πρόσωπα ενός κράτους μέλους, τα οποία έχουν το δικαίωμα της προστασίας βάσει της οδηγίας 87/54/ΕΟΚ, απολαύουν της προστασίας στις Ηνωμένες Πολιτείες ή στο συγκεκριμένο έδαφος.
3. Η τήρηση από τις Ηνωμένες Πολιτείες της Αμερικής ή από τα εδάφη, που αναφέρονται στο παράρτημα, των προϋποθέσεων, που προβλέπονται στην παράγραφο 2, διαπιστώνεται από την Επιτροπή και ανακοινώνεται στα κράτη μέλη.
Άρθρο 2
Η παρούσα απόφαση εφαρμόζεται από την 1η Ιανουαρίου 1993.
Τα κράτη μέλη επεκτείνουν την προστασία βάσει της παρούσας απόφασης στα πρόσωπα που αναφέρονται στο άρθρο 1 έως τις 31 Δεκεμβρίου 1994.
Όσον αφορά τις Ηνωμένες Πολιτείες της Αμερικής, η ημερομηνία αυτή είναι η 31η Δεκεμβρίου 1993.
Κάθε αποκλειστικό δικαίωμα που έχει αποκτηθεί βάσει της απόφασης 90/511/ΕΟΚ ή της παρούσας απόφασης εξακολουθεί να παράγει αποτελέσματα για το χρονικό διάστημα που ορίζεται από την οδηγία 87/54/ΕΟΚ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 21 Δεκεμβρίου 1992.

Labels: 7
18
1